FI Euroopan unionin virallinen lehti CE 88/271

(2004/C 88 E/0276)

KIRJALLINEN KYSYMYS E-1015/04

esittäjä(t): Daniel Varela Suanzes-Carpegna (PPE-DE) komissiolle

(5. huhtikuuta 2004)

Aihe: Katkaravun pyynti Huippuvuorilla

Yhteisön kalastuslaivaston harjoittama katkaravun pyynti Huippuvuorilla on vaikeutunut johtuen velvoitteista, joiden mukaan samanaikaisesti voi kalastaa korkeintaan neljä EU:n laivaston yksikköä. Kyseistä käytäntöä on sovellettu muutaman vuoden ajan, ja on olemassa vaara, että siitä johtuva haitta keskittyy yhteisön laivastoon, joka ei voi hyödyntää kaikkia sille myönnettyjä vuotuisia pyyntiponnistuksia (519 päivää). Kaikkeen tähän on vielä lisättävä, että kyseinen rajoitus on voimassa niiden muutaman kuukauden aikana, jolloin kyseiselle alueelle voi mennä johtuen alueella suurimman osaa vuodesta vallitsevista vaikeista ilmasto-olosuhteista. Komissio vastasi 8. toukokuuta 2002 aikaisempaan kirjalliseen kysymykseeni E-1037/02 (1), että se oli täysin tietoinen vaikeuksista, joita tämän kalastusalueen tilanne aiheuttaa jäsenvaltioille. Myöhemmin 26. tammikuuta 2004 kysymykseeni E-3581/03 (2) antamassaan vastauksessa komissio totesi, että ”niiden ehtojen parantamisesta, jotka koskevat yhteisön katkarapu-laivaston pääsyä Huippuvuorille, on neuvoteltu Norjan kanssa useita kertoja, viimeksi korkean tason tapaamisessa maaliskuussa 2003” ja että ”Norja ei ole halukas harkitsemaan kalastuspäivien lisäystä, mutta on antanut ymmärtää, että alueella samanaikaisesti olevien alusten sallitun määrän kasvattamista voitaisiin harkita.” Lisäksi ”Norja kuitenkin sitoo alusten määrän lisäämisen siihen, että muissa avoimissa kysymyksissä, kuten Norjan unioniin suuntautuvan katkaravunviennin ehtojen parantamisessa, saavutetaan Norjaa tyydyttävä ratkaisu”. Komissio on periaatteessa sopinut Norjan kanssa uudesta kesäkuussa 2004 järjestettävästä korkean tason tapaamisesta vuoropuhelun jatkamiseksi ja muun muassa tyydyttävän ratkaisun löytämiseksi ongelmiin, jotka koskevat yhteisön katkaravunpyyntialusten pääsyä Huippuvuorille.

Tähän mennessä asiassa ei ole edistytty mitenkään, ja tietyt yhteisön laivastot, kuten NAFO-yleissopimuk-sen nojalla pyytävä laivasto, ovat joutuneet leikkaamaan huomattavasti saaliitaan, mikä edellyttää lisätoimia vaihtoehtojen löytämiseksi. Onko komissio tietoinen vahingoista, joita nykyinen neuvottelutilanne Norjan kanssa aiheuttaa EU:n laivastolle?

Koska EU:n laivaston ainoa pyyntö on, että kyseisellä alueella voisi olla samanaikaisesti useampia aluksia ja että Norja voisi suostua siihen, eikö komissio pidä asiallisena tällä hetkellä kyseisen kesäkuuksi suunnitellun korkean tason kokouksen järjestämistä aikaisemmin, jotta näinkin vahingollinen tilanne voitaisiin keskeyttää aikaisemmin?

Franz Fischienti komission puolesta antama vastaus

(28. huhtikuuta 2004)

Komissio haluaa muistuttaa, että Norjan kanssa käydyissä neuvotteluissa on useaan otteeseen yritetty ratkaista vieläkin avoin kysymys yhteisön laivaston harjoittamasta katkaravun pyynnistä Huippuvuorilla. Norjan kanta asiaan on komission yrityksistä huolimatta pysynyt jo jonkin aikaa samana. Norja haluaa, että sen katkaravunviennille myönnetään paremmat kauppaehdot vastapainona sille, että Norja helpottaa yhteisön alusten pääsyä Huippuvuorten vesille.

Vaikka onkin totta, että yhteisö ja Norja pitävät korkean tason tapaamisen kesäkuussa 2004, komissio käy kuitenkin jatkuvasti myös epävirallisia neuvotteluja katkaravun pyynnin ehdoista. Komissio tekee tiivistä yhteistyötä jäsenvaltioiden kanssa käytettävissä olevien kalastuspäivien jakamiseksi sopivimmalla tavalla. Viimeisin komission ja jäsenvaltioiden välinen tapaaminen oli maaliskuussa 2004.

Komissio on täysin tietoinen joidenkin jäsenvaltioiden kalastusmahdollisuuksia koskevista ongelmista. Komissio haluaisi nähdä todellista parannusta kalastusehdoissa. Komissio ei kuitenkaan usko, että korkean tason neuvottelujen siirtäminen aikaisempaan ajankohtaan edistäisi yhteisön neuvotteluasemaa.

(1) EYVL C 229 E, 26.9.2002, s. 172.

(2) EUVL C 78 E, 27.3.2004, s. 830.